SKRIFTLIG FORESPØRGSEL P-2696/99

af Neil MacCormick (Verts/ALE) til Kommissionen

(11. januar 2000)

Om: Det indre marked restriktiv praksis inden for bilsalg

Biler fra Belgien, Nederlandene og Irland kan i Det Forenede Kongerige sælges til priser, der ligger et godt stykke under fabrikanternes katalogpriser for Det Forenede Kongerige. Også i

forskellige andre lande kan der gøres store besparelser (f.eks. koster visse biler i Finland op til 60 % mindre end i Det Forenede Kongerige, idet et specifikt eksempel er Saab 9-3, 2,0 SE coupé, hvis pris uden afgift er £9.223 i Finland, mens den er £20.220 i Det Forenede Kongerige).

Hver sjette måned offentliggør Kommissionen bilprislister (ref. IV/F2/0599), som imidlertid kun indeholder priser for biler med venstrestyring, hvilket gør det vanskeligt for de britiske forbrugere at foretage en klar prissammenligning.

1. Vil Kommissionen udvide den nuværende service og offentliggøre prislister for biler med højrestyring i hver enkelt medlemsstat i et forsøg på at øge prisgennemskueligheden og gøre det muligt for alle at drage yderligere fordel af det indre marked?

2. Er Kommissionen klar over, at fabrikanterne stadig benytter sig af en række forskellige strategier for at afholde borgere i Det Forenede Kongerige fra at købe eller fra at arrangere købet af deres foretrukne nye bil fra kilder uden for Det Forenede Kongerige?

3. Er Kommissionen enig i, at en sådan praksis fra bilfabrikanternes side fratager EU-borgerne de reelle fordele ved det indre marked på et område, der for mange mennesker er ensbetydende med deres største enkeltudgift til rørligt gods?

4. Er Kommissionen i bekræftende fald enig i, at den burde lægge meget stor vægt på at træffe effektive foranstaltninger med henblik på én gang for alle at sætte en stopper for al ikke-konkurrencemæssig praksis af denne type, som svækker forbrugernes tillid til det indre markeds troværdighed?

5. Hvilke foranstaltninger agter Kommissionen derfor at træffe på dette område inden for de kommende seks måneder?

Svar afgivet på Kommissionens vegne af Mario Monti

(26. januar 2000)

Kommissionen er bekendt med forskellen på bilpriser i Det Forenede Kongerige og i andre medlemsstater. I modsætning til hvad det ærede medlem udtaler i sin forespørgsel, er de britiske priser og tillæg for højrestyring altid blevet offentliggjort i Kommissionens regelmæssige rapporter om bilpriser(1). Det har vist sig, at de prisforskelle, der er set siden 1997, tildels skyldes det stærke britiske pund og de yderligere omkostninger forbundet med højrestyring, og en yderligere del må tilskrives lave nettopriser i medlemsstater med lave bilafgifter (især Danmark, Nederlandene og Finland). Britiske forbrugeres store efterspørgsel efter biler på kontinentet skyldes i høj grad den større grad af prisgennemsigtighed, som rapporten har skabt.

Store prisforskelle udgør ikke i sig selv en overtrædelse af europæiske konkurrenceregler. Kommissionens opgave er at sikre, at parallelimport, som er en vigtig markedsfaktor, der medvirker til at mindske prisforskelle, ikke påvirkes af konkurrencebegrænsende adfærd i strid med forordning (EF) nr. 1475/95 af 28. juni 1995 om anvendelsen af artikel 85, stk. 3, i traktaten på særlige kategorier af salgs- og serviceaftaler vedrørende motorkøretøjer(2), hvorved der gives gruppefritagelse for bilsalg. På dette område har Kommissionen siden 1995 taget en række større initiativer, herunder ved på eget initiativ at indlede procedure mod visse bilfabrikanter og deres netværker og ved at bede om, at fabrikanterne opretter telefontjenester, så forbrugere i Det Forenede Kongerige også kan købe biler i andre medlemsstater og nyde godt af det indre marked.

Et eksempel herpå er Kommissionens beslutning, som blev vedtaget i 1998(3), hvorved Volkswagen AG blev pålagt at betale en bøde på 102 mio. EUR for at forhindre borgere fra andre medlemsstater i at købe en ny bil i Italien.

Det giver også britiske konkurrencemyndigheder anledning til bekymring, at bilpriserne i Det Forenede Kongerige ligger på det nuværende høje niveau, og at bilfabrikanterne muligvis udviser konkurrencebegrænsende adfærd. De har besluttet at udføre dybtgående undersøgelser af situationen på det britiske marked, og en rapport fra Det Forenede Kongeriges konkurrencekommission med forslag til løsninger forventes principielt udsendt i slutningen af januar 2000.

Kommissionen følger nøje disse aktiviteter, da den skal bedømme, om forordning (EF) nr. 1475/95 fungerer tilfredsstillende i medlemsstaterne. Den vil derfor senest den 31. december 2000 offentliggøre en rapport om dette spørgsmål. Et af hovedpunkterne i rapporten bliver forordningens betydning for forbrugerne. Rapporten vil blive udgangspunkt for fastlæggelsen af de fremtidige retlige rammer for bilindustrien og for en eventuel ændring af forordning (EF) nr. 1475/95. I denne sammenhæng er det Kommissionens klare hensigt at tage alle nødvendige skridt for at opnå det optimale system for bilsalget til gavn for de europæiske forbrugere.

(1) Se f.eks. pressemeddelelse IP/99/554 af 22. juli 1999.

(2) EFT L 145 af 29.6.1995.

(3) EFT L 124 af 25.4.1998.